62022CJ0296
DOMSTOLENS DOM (Ottende Afdeling)
5. oktober 2023 (
*1
)
»Præjudiciel forelæggelse – forordning (EU) 2018/858 – godkendelse og overvågning af markedet for informationstjenester vedrørende reparation og vedligeholdelse af motorkøretøjer og påhængskøretøjer dertil samt af systemer, komponenter og separate tekniske enheder, der er beregnet til sådanne køretøjer – artikel 61, stk. 1 og 4 – bilag X, punkt 2.9 – informationer fra køretøjets egendiagnosesystem (OBD) – ubegrænset, standardiseret og ikkediskriminerende adgang – fabrikanternes forpligtelser – de uafhængige aktørers forpligtelser«
I sag C-296/22,
angående en anmodning om præjudiciel afgørelse i henhold til artikel 267 TEUF, indgivet af Landgericht Köln (den regionale ret i første instans i Köln, Tyskland) ved afgørelse af 27. april 2022, indgået til Domstolen den 5. maj 2022, i sagen
A.T.U. Auto-Teile-Unger GmbH & Co. KG,
Carglass GmbH,
mod
FCA Italy SpA,
har
DOMSTOLEN (Ottende Afdeling),
sammensat af afdelingsformanden, M. Safjan, og dommerne N. Piçarra (refererende dommer) og M. Gavalec,
generaladvokat: M. Campos Sánchez-Bordona,
justitssekretær: A. Calot Escobar,
på grundlag af den skriftlige forhandling,
efter at der er afgivet indlæg af:
–
A.T.U. Auto-Teile-Unger GmbH & Co. KG og Carglass GmbH ved Rechtsanwälte E. Macher, M. Sacré og P. Schmitz,
–
FCA Italy SpA ved Rechtsanwälte M. Ruttloff og C. Steinle,
–
Europa-Kommissionen ved M. Huttunen og M. Noll-Ehlers, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1
Anmodningen om præjudiciel afgørelse vedrører fortolkningen af artikel 61, stk. 1 og 4, i samt bilag X, punkt 2.9, til Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF (EUT 2018, L 151, s. 1).
2
Denne anmodning er blevet indgivet i forbindelse med en tvist mellem på den ene side A.T.U. Auto-Teile-Unger GmbH & Co. KG (herefter »ATU«), en uafhængig værkstedskæde, og Carglass GmbH, en virksomhed inden for reparation og udskiftning af bilruder, og på den anden side FCA Italy SpA (herefter »FCA«), et datterselskab af bilkoncernen Fiat Chrysler Automobiles NV, der fremstiller personbiler og lette erhvervskøretøjer, vedrørende sidstnævntes tilrådighedsstillelse af selskabets køretøjers direkte datastrøm.
Retsforskrifter
Folkeretten
3
FN-regulativ nr. 155 – Ensartede forskrifter for godkendelse af køretøjer for så vidt angår cybersikkerhed og systemer til forvaltning af cybersikkerhed [2021/387] (EUT 2021, L 82, s. 30) fastsætter følgende i punkt 1.3:
»Dette regulativ berører ikke andre FN-regulativer, regionale bestemmelser eller national lovgivning om adgang for autoriserede tredjeparter til køretøjet, dets data, funktioner og ressourcer samt betingelserne for en sådan adgang. […]«
EU-retten
Forordning 2018/858
4
50. og 52. betragtning til forordning 2018/858 har følgende ordlyd:
»(50)
Det er nødvendigt, at der er ubegrænset adgang til reparations- og vedligeholdelsesinformationer om køretøjer via et standardiseret format, der kan anvendes til at finde tekniske oplysninger, samt at der er effektiv konkurrence på markedet for tjenester, der leverer sådanne oplysninger, med henblik på at forbedre det indre markeds funktion, navnlig hvad angår den frie bevægelighed for varer, etableringsfriheden og den frie udveksling af tjenesteydelser. […]
[…]
(52)
For at sikre en effektiv konkurrence på markedet for informationstjenester vedrørende reparation og vedligeholdelse af køretøjer og for at præcisere, at de relevante oplysninger også omfatter oplysninger, der skal gives til andre uafhængige aktører end reparatører, således at det sikres, at markedet for uafhængige reparationer og vedligeholdelse som helhed kan konkurrere med autoriserede forhandlere, […] er det nødvendigt at fastslå, hvilke nærmere oplysninger der skal gives med henblik på adgang til reparations- og vedligeholdelsesinformationer om køretøjer.«
5
Følgende fremgår af denne forordnings artikel 3:
»I denne forordning og de retsakter, der er opført i bilag II, forstås, medmindre andet er bestemt deri, ved:
[…]
2)
»EU-typegodkendelse«: den procedure, hvorved en godkendende myndighed attesterer, at en type køretøj, system, komponent eller separat teknisk enhed opfylder de relevante administrative bestemmelser og tekniske krav i denne forordning
[…]
40)
»fabrikant«: en fysisk eller juridisk person, der er ansvarlig for alle aspekter af typegodkendelsen af et køretøj, et system, en komponent eller en separat teknisk enhed, eller for individuel godkendelse af køretøjer eller godkendelsesproceduren for dele og udstyr, for sikring af produktionens overensstemmelse og markedsovervågningsspørgsmål vedrørende køretøjet, systemet, komponenten, den separate tekniske enhed, delen eller udstyret, der er produceret, uanset om denne person er direkte involveret i alle etaper af udformningen og konstruktionen af pågældende køretøj, system, komponent eller separate tekniske enhed
[…]
45)
»uafhængig aktør«: en fysisk eller juridisk person, med undtagelse af en autoriseret forhandler eller reparatør, der er direkte eller indirekte involveret i reparation og vedligeholdelse af køretøjer, og som omfatter reparatører, fabrikanter eller distributører af reparationsudstyr, værktøj eller reservedele såvel som tekniske forlag, automobilklubber, vejservicevirksomheder, virksomheder, der tilbyder inspektion og afprøvning, og virksomheder, der tilbyder undervisning af installatører, fabrikanter og reparatører af udstyr til køretøjer, som anvender alternative brændstoffer; […]
[…]
48)
»reparations- og vedligeholdelsesinformationer om køretøjer«: alle de oplysninger, herunder alle efterfølgende ændringer og supplementer hertil, der er nødvendige til diagnosticering, service og syn af et køretøj, forberedelse af køretøjet til teknisk kontrol, reparation, omprogrammering eller reinitialisering af et køretøj, eller som er nødvendig for støtte til telediagnosticering af et køretøj eller til forsyning af et køretøj med dele og udstyr, og som fabrikanten stiller til rådighed for sine autoriserede partnere, forhandlere og reparatører, eller som fabrikanten anvender med henblik på reparation og vedligeholdelse
49)
»informationer fra køretøjets egendiagnosesystem (OBD)«: oplysninger genereret af et system, der er i et køretøj, eller som er tilsluttet en motor, og som er i stand til at detektere fejl og, hvis det er relevant, signalere disses forekomst ved hjælp af et alarmsystem, er i stand til at angive det sandsynlige fejlsted ved hjælp af oplysninger lagret i computerhukommelsen og er i stand til at kommunikere oplysningerne ud af køretøjet
[…]«
6
Den nævnte forordnings artikel 61 med overskriften »Fabrikantens forpligtelse til at give informationer fra køretøjets OBD [(On board diagnostics)] og reparations- og vedligeholdelsesinformationer om køretøjer« bestemmer følgende:
»1.   Fabrikanten giver uafhængige aktører ubegrænset, standardiseret og ikkediskriminerende adgang til informationer fra køretøjets OBD, diagnoseudstyr og andet udstyr samt værktøjer, herunder de fuldstændige referencer til og tilgængelige downloads af den relevante software, og reparations- og vedligeholdelsesinformationer om køretøjer. Oplysningerne præsenteres på en let tilgængelig måde i form af datasæt, der er maskinlæsbare, og som kan behandles elektronisk. […]
[…]
4.   De detaljerede tekniske krav til adgang til informationer fra køretøjets OBD og reparations- og vedligeholdelsesinformationer om køretøjer, navnlig tekniske oplysninger om, hvordan informationer fra køretøjets OBD og reparations- og vedligeholdelsesinformationer om køretøjer skal gives, er fastsat i bilag X.
[…]«
7
Den samme forordnings bilag II med overskriften »Krav i forbindelse med EU-typegodkendelse af køretøjer, systemer, komponenter eller separate tekniske enheder« indeholder del I med overskriften »Retsakter, der finder anvendelse i forbindelse med EU-typegodkendelse af køretøjer, der fremstilles i ubegrænsede serier«. I den affattelse, der var gældende indtil den 6. juli 2022, blev der i punkt 63 i denne del henvist til Europa-Parlamentets og Rådets forordning (EF) nr. 661/2009 af 13. juli 2009 om krav til typegodkendelse for den generelle sikkerhed af motorkøretøjer, påhængskøretøjer dertil samt systemer, komponenter og separate tekniske enheder til sådanne køretøjer (EUT 2009, L 200, s. 1). I den affattelse, som følger af Europa-Parlamentets og Rådets forordning (EU) 2019/2144 af 27. november 2019 om krav til typegodkendelse af motorkøretøjer og påhængskøretøjer dertil samt systemer, komponenter og separate tekniske enheder til sådanne køretøjer for så vidt angår deres generelle sikkerhed og beskyttelsen af køretøjspassagerer og bløde trafikanter og om ændring af Europa-Parlamentets og Rådets forordning (EU) 2018/858 og ophævelse af forordning (EF) nr. 78/2009, forordning (EF) nr. 79/2009 og Europa-Parlamentets og Rådets forordning (EF) nr. 661/2009 og Kommissionens forordning (EF) nr. 631/2009, (EU) nr. 406/2010, (EU) nr. 672/2010, (EU) nr. 1003/2010, (EU) nr. 1005/2010, (EU) nr. 1008/2010, (EU) nr. 1009/2010, (EU) nr. 19/2011, (EU) nr. 109/2011, (EU) nr. 458/2011, (EU) nr. 65/2012, (EU) nr. 130/2012, (EU) nr. 347/2012, (EU) nr. 351/2012, (EU) nr. 1230/2012 og (EU) 2015/166 (EUT 2019, L 325, s. 1, berigtiget i EUT 2021, L 398, s. 29), blev der i dette punkt 63 henvist til forordning 2019/2144.
8
Følgende foreskrives i punkt 2.9 i bilag X til forordning 2018/858 med overskriften »Adgang til informationer fra køretøjets OBD og reparations- og vedligeholdelsesinformationer om køretøjer«:
»Med henblik på OBD, diagnosticering, reparation og vedligeholdelse af køretøjet skal den direkte datastrøm om køretøjet stilles til rådighed via den serielle dataport på standarddatastikket […]
Når køretøjet er i bevægelse, må data kun gøres tilgængelige i forbindelse med funktioner med læseadgang.«
9
Det præciseres i punkt 6.2 i dette bilag at »[a]dgangen til køretøjets sikkerhedselementer, der anvendes af autoriserede forhandlere og reparatører, skal stilles til rådighed for uafhængige aktører under beskyttende sikkerhedsteknologi«.
10
Følgende fremgår af punkt 6.4 i det nævnte bilag:
»Omprogrammering af styreenheder skal ske i overensstemmelse med international standard ISO 22900-2 eller SAE J2534 eller TMC RP1210B ved hjælp af ikkeproprietær hardware.
Med henblik på validering af kompatibiliteten mellem den fabrikantspecifikke applikation og køretøjskommunikationsbrugerflader (vehicle communication interfaces (VCI)), som er i overensstemmelse med international standard ISO 22900-2 eller SAE J2534 eller TMC RP1210B, skal fabrikanten tilbyde enten en validering af uafhængigt udviklede VCI’er eller de oplysninger samt udlån af evt. særligt hardware, der kræves for at en VCI-fabrikant selv kan foretage en sådan validering.
[…]«
Forordning nr. 661/2009
11
Artikel 5 i forordning nr. 661/2009 med overskriften »Generelle krav og prøvninger« fastsatte følgende i stk. 1:
»Fabrikanten skal sikre, at køretøjer konstrueres, fremstilles og samles på en sådan måde, at risikoen for, at personer i køretøjet eller andre trafikanter kommer til skade, er mindst mulig.«
Forordning 2019/2144
12
27. betragtning til forordning 2019/2144 har følgende ordlyd:
»Softwareændringer kan ændre køretøjets funktioner betydeligt. Der bør fastsættes harmoniserede regler for og tekniske krav til softwareændringer i overensstemmelse med typegodkendelsesprocedurerne. Derfor bør FN-regulativer eller andre retsakter om softwareopdateringsprocesser finde obligatorisk anvendelse så hurtigt som muligt efter deres ikrafttræden. Disse sikkerhedsforanstaltninger bør dog ikke kompromittere køretøjsfabrikantens forpligtelser til at give adgang til omfattende diagnoseinformationer og køretøjsoplysninger, som er relevante for køretøjers reparation og vedligeholdelse.«
13
Denne forordnings artikel 4 med overskriften »Generelle forpligtelser og tekniske krav« bestemmer i stk. 4 og 5:
»4.   Fabrikanten skal sikre, at køretøjer konstrueres, fremstilles og samles på en sådan måde, at risikoen for, at personer i køretøjet og bløde trafikanter kommer til skade, er mindst mulig.
5.   Fabrikanten skal også sikre, at køretøjer, systemer, komponenter og separate tekniske enheder overholder de gældende krav, der er anført i bilag II, med virkning fra de datoer, der er anført i dette bilag, de detaljerede tekniske krav og testprocedurer, der er fastlagt i de delegerede retsakter, og de ensartede procedurer og tekniske specifikationer, der er fastlagt i de gennemførelsesretsakter, som vedtages i henhold til denne forordning […]«
Tvisten i hovedsagen og det præjudicielle spørgsmål
14
ATU og Carglass er uafhængige aktører som omhandlet i artikel 3, nr. 45), i forordning 2018/858, hvis virksomhed omfatter udførelse af diagnosticeringer af køretøjer.
15
Som fabrikant som omhandlet i denne forordnings artikel 3, nr. 40), udstyrer FCA dets køretøjer med det såkaldte »Secure Gateways«-system. For at kunne gennemføre skriveprocesser, slette fejlkoder, foretage rekalibreringer og aktivere komponenter i disse køretøjer skal såvel uafhængige reparatører som kontraktværksteder opfylde krav, som er fastlagt af FCA, dvs. på forhånd registrere sig hos FCA, identificere sig ved hjælp af personlige forbindelsesdata på en af FCA fastsat server, mod betaling erhverve et abonnement til at benytte flermærkediagnoseværktøjer og via internettet forbinde sidstnævnte værktøjer til denne server.
16
Da ATU og Carglass er af den opfattelse, at FCA’s ensidige pålæggelse af disse krav udgør en tilsidesættelse af artikel 61, stk. 1 og 4, i forordning 2018/858, sammenholdt med bilag X, punkt 2.9, til denne forordning, har førstnævnte virksomheder anlagt sag ved Landgericht Köln (den regionale ret i første instans i Köln, Tyskland), som er den forelæggende ret, med påstand om, at FCA i Tyskland ophører med at gøre diagnosticering, reparation og vedligeholdelse af køretøjer afhængig af disse krav, for så vidt som der ikke er tale om en fuldstændig omprogrammering af styreenheder.
17
Den forelæggende ret er af den opfattelse, at sagens udfald afhænger af fortolkningen af artikel 61, stk. 1 og 4, i forordning 2018/858, sammenholdt med bilag X, punkt 2.9, hertil.
18
Den forelæggende ret har anført, at ordlyden af samt hensigten og formålet med denne artikel 61, stk. 1, taler til fordel for en fortolkning af forpligtelsen til at give den i denne bestemmelse fastsatte »ubegrænsede« adgang, således at FCA er forpligtet til at give fuldstændig adgang i enhver henseende til køretøjets direkte datastrøm via OBD-grænsefladen, uden at kunne gøre anvendelsen af diagnoseværktøjerne afhængig af, at ensidigt fastsatte krav er opfyldt. Denne ret har henvist til præmis 28 i dom af 19. september 2019, Gesamtverband Autoteile-Handel (C-527/18, EU:C:2019:762), for at antage, at den forpligtelse til at give »ubegrænset« adgang, som var fastsat i den lovgivning, der var gældende inden vedtagelsen af den nævnte forordning, vedrørte indholdet af informationerne og ikke de nærmere vilkår for tilrådighedsstillelsen af disse informationer. Den forelæggende ret ønsker imidlertid oplyst, om det er muligt at fortolke begrebet »ubegrænset« adgang som omhandlet i artikel 61, stk. 1, i forordning 2018/858 på samme måde, henset til, at der ved denne forordning efter den forelæggende rets opfattelse indføres en ny retlig ordning på området.
19
Hvis dette begreb skal forstås således, at det ikke kun omfatter informationernes indhold, men også anvendelsen af diagnoseværktøjerne, ønsker den forelæggende ret oplyst, om køretøjernes generelle sikkerhed, som omhandlet i bilag II, del I, punkt 63, til forordning 2018/858, i den affattelse, der var gældende indtil den 6. juli 2022, eller i den affattelse, der følger af forordning 2019/2144, kræver, at det nævnte begreb skal fortolkes indskrænkende.
20
På denne baggrund har Landgericht Köln (den regionale ret i første instans i Köln) besluttet at udsætte sagen og forelægge Domstolen følgende præjudicielle spørgsmål:
»Skal artikel 61, stk. 1 og stk. 4, [i forordning 2018/858,] sammenholdt med bilag X, [punkt] 2.9, [hertil], […] også i betragtning af kravene til fabrikanten om at sikre køretøjets generelle sikkerhed i bilag II, del [I], [punkt] 63, til denne forordning,
–
sammenholdt med forordning nr. 661/2009 med henblik på køretøjer, som er typegodkendt før den 6. juli 2022, her navnlig artikel 5, stk. 1, og
–
sammenholdt med forordning 2019/2144, som er gældende fra den 6. juli 2022, her navnlig artikel 4, stk. 4 og 5,
fortolkes således, at fabrikanten altid, også ved implementering af relevante sikkerhedsforanstaltninger, skal sikre, at uafhængige reparatører altid kan udføre denne OBD, diagnosticering, reparation og vedligeholdelse af køretøjet inklusive de hertil nødvendige skriveprocesser ved hjælp af et universelt, generisk diagnoseværktøj, uden at betingelserne om, at værktøjet skal have internetforbindelse til en af fabrikanten fastsat server, og/eller at brugeren forudgående skal være personligt registreret hos fabrikanten, skal være opfyldt, hvilke betingelser ikke udtrykkeligt er fastsat i [forordning 2018/858]?«
Om anmodningen om indledning af retsforhandlingernes mundtlige del
21
Ved dokument indleveret til Domstolens Justitskontor den 19. juni 2023 har FCA anmodet om åbning af retsforhandlingernes mundtlige del i medfør af artikel 83 i Domstolens procesreglement under påberåbelse af et dokument udstedt af Centro Prova Autoveicoli Torino (testcenter for motorkøretøjer i Torino), en regional myndighed med kompetence for godkendelse af motorkøretøjer, og en skrivelse fra Ministero delle Infrastrutture e dei Trasporti (ministeriet for infrastruktur og transport, Italien), hvori denne myndighed attesterer, at det »Secure Gateways«-system, som FCA udstyrer sine køretøjer med, er forenelig med artikel 61, stk. 1, i forordning 2018/858.
22
I medfør af procesreglementets artikel 83 kan Domstolen til enhver tid, efter at have hørt generaladvokaten, ved kendelse bestemme, at retsforhandlingernes mundtlige del skal åbnes eller genåbnes, navnlig hvis den finder, at sagen er utilstrækkeligt oplyst, eller såfremt en part, efter at denne del af retsforhandlingerne er afsluttet, er fremkommet med nye oplysninger vedrørende sagens faktiske omstændigheder, som er af afgørende betydning for Domstolens afgørelse, eller såfremt sagen bør afgøres på grundlag af et argument, som ikke har været drøftet.
23
I det foreliggende tilfælde er Domstolen, efter at have hørt generaladvokaten og på grundlag af anmodningen om præjudiciel afgørelse og de skriftlige indlæg, af den opfattelse, at den råder over alle de oplysninger, der er nødvendige for at behandle den foreliggende præjudicielle forelæggelse, og at de i nærværende doms præmis 21 omhandlede dokumenter, som FCA har påberåbt sig i sin anmodning af 19. juni 2023, og hvis relevans på hovedsagen skal vurderes af den forelæggende ret, ikke udgør nye oplysninger vedrørende sagens faktiske omstændigheder, som er af afgørende betydning for Domstolens præjudicielle afgørelse.
24
Det er herefter ufornødent at indlede retsforhandlingernes mundtlige del.
Det præjudicielle spørgsmål
25
Med spørgsmålet ønsker den forelæggende ret nærmere bestemt oplyst, om artikel 61, stk. 1 og 4, i forordning 2018/858, sammenholdt med bilag X, punkt 2.9, hertil, skal fortolkes således, at denne bestemmelse er til hinder for, at en bilfabrikant gør uafhængige aktørers adgang til reparations- og vedligeholdelsesinformationer om køretøjer og informationer fra OBD, herunder skriveadgang til disse informationer, afhængig af andre betingelser end dem, der er fastsat i den nævnte forordning.
26
Det skal indledningsvis bemærkes, at der hvad angår fortolkningen af en EU-retlig bestemmelse ikke blot skal tages hensyn til denne bestemmelses ordlyd, men også til den sammenhæng, hvori den indgår, og til de mål, der forfølges med den lovgivning, som den er en del af (dom af 9.6.2022, IMPERIAL TOBACCO BULGARIA, C-55/21, EU:C:2022:459, præmis 44 og den deri nævnte retspraksis). En EU-retlig bestemmelses tilblivelseshistorie kan ligeledes give relevante elementer med henblik på dens fortolkning (jf. i denne retning dom af 10.12.2018, Wightman m.fl., C-621/18, EU:C:2018:999, præmis 47 og den deri nævnte retspraksis).
27
Med hensyn til ordlydsfortolkningen af de pågældende bestemmelser forpligter artikel 61, stk. 1, i forordning 2018/858 bilfabrikanter til at give uafhængige aktører ubegrænset, standardiseret og ikkediskriminerende adgang til informationer fra OBD som omhandlet i denne forordnings artikel 3, nr. 49), til diagnoseudstyr og andet udstyr samt værktøjer og til reparations- og vedligeholdelsesinformationer om køretøjer som omhandlet i denne artikel 3, nr. 48). Oplysningerne præsenteres på en let tilgængelig måde i form af datasæt, der er maskinlæsbare, og som kan behandles elektronisk.
28
Det fremgår af den nævnte forordnings artikel 61, stk. 4, at »[d]e detaljerede tekniske krav til adgang til informationer fra køretøjets OBD og reparations- og vedligeholdelsesinformationer om køretøjer, navnlig tekniske oplysninger om, hvordan informationer fra køretøjets OBD og reparations- og vedligeholdelsesinformationer om køretøjer skal gives, er fastsat i bilag X«. Punkt 2.9 i dette bilag kræver, at »[m]ed henblik på OBD, diagnosticering, reparation og vedligeholdelse af køretøjet skal den direkte datastrøm om køretøjet stilles til rådighed via den serielle dataport på standarddatastikket«. Det præciseres endvidere i stk. 2 i denne sidstnævnte bestemmelse, at når køretøjet er i bevægelse, må data kun gøres tilgængelige i forbindelse med funktioner med læseadgang.
29
Heraf følger for det første, at den forpligtelse, der påhviler bilfabrikanterne til at give ubegrænset, standardiseret og ikkediskriminerende adgang til informationer fra OBD samt reparations- og vedligeholdelsesinformationer om køretøjer som omhandlet i artikel 61, stk. 1, i forordning 2018/858, omfatter en forpligtelse til at gøre det muligt for uafhængige aktører at behandle og anvende sådanne oplysninger, uden at disse uafhængige aktører skal opfylde andre betingelser end dem, der er fastsat i denne forordning (jf. i denne retning dom af 27.10.2022, ADPA og Gesamtverband Autoteile-Handel, C-390/21, EU:C:2022:837, præmis 29). For det andet følger det af punkt 2.9, andet afsnit, i bilag X til den nævnte forordning, at når køretøjet ikke er i bevægelse, skal disse aktører have en mere vidtgående adgang end blot en læseadgang til de i denne sidstnævnte bestemmelse omhandlede bestemmelser.
30
Med hensyn til den kontekstuelle fortolkning af de pågældende bestemmelser fastlægger punkt 6.2 og 6.4 i bilag X til forordning 2018/858 dels kravene vedrørende køretøjets sikkerhedsfunktioner, dels kravene vedrørende omprogrammering af styreenheder. Som Europa-Kommissionen har anført i sit skriftlige indlæg, identificerer disse numre de tilfælde, hvor adgang til informationer fra OBD samt reparations- og vedligeholdelsesinformationer om køretøjer kan gøres afhængig af visse betingelser på grund af deres betydning for sikkerheden. Bortset fra disse tilfælde skal uafhængige aktører derfor have ret til adgang til disse informationer uden at skulle opfylde andre betingelser end dem, der er fastsat i den nævnte forordning (jf. i denne retning dom af 27.10.2022, ADPA og Gesamtverband Autoteile-Handel, C-390/21, EU:C:2022:837, præmis 32).
31
Den fortolkning, der fremgår af nærværende doms præmis 29, underbygges af det formål, der er anført i 50. og 52. betragtning til forordning 2018/858, nemlig at muliggøre en effektiv konkurrence på markedet for informationstjenester vedrørende reparation og vedligeholdelse af køretøjer, således at det sikres, at markedet for de uafhængige reparationer og vedligeholdelse som helhed kan konkurrere med autoriserede forhandlere (jf. i denne retning dom af 27.10.2022, ADPA og Gesamtverband Autoteile-Handel, C-390/21, EU:C:2022:837, præmis 30).
32
Uafhængige aktører skal således have ubegrænset adgang til de informationer, der er nødvendige for at kunne udføre den opgave, der er forbundet med deres virksomhed i forsyningskæden for markedet for uafhængige reparationer og vedligeholdelse. At lade adgangen til de i artikel 61, stk. 1, i forordning 2018/858 omhandlede informationer være afhængig af betingelser, som ikke er fastsat i denne forordning, risikerer imidlertid at reducere antallet af uafhængige reparatører med adgang til disse informationer med den potentielle virkning, at konkurrencen på markedet for informationstjenester vedrørende reparation og vedligeholdelse af køretøjer og dermed udbuddet til forbrugerne mindskes. Hvis fabrikanterne efter forgodtbefindende kunne begrænse adgangen til den direkte datastrøm om køretøjet som omhandlet i punkt 2.9 i bilag X til denne forordning, ville de i øvrigt kunne gøre adgangen til denne strøm afhængig af betingelser, der i praksis umuliggør den.
33
Fortolkningen i nærværende doms præmis 29 underbygges ligeledes af tilblivelseshistorien for artikel 61, stk. 1, i forordning 2018/858. Mens den tidligere lovgivning – hvori der blev sondret mellem på den ene side adgangen til reparations- og vedligeholdelsesinformationer om køretøjer, og på den anden side det format, hvori denne adgang skulle gives – kun udelukkede begrænsninger i forhold til indholdet af disse informationer (jf. i denne retning dom af 19.9.2019, Gesamtverband Autoteile-Handel, C-527/18, EU:C:2019:762, præmis 28), forpligter denne artikel 61, stk. 1, fabrikanten til ikke blot at give ubegrænset adgang til de i denne bestemmelse omhandlede informationer, men også til at præsentere disse informationer på en »let tilgængelig måde«.
34
Det følger heraf, at den forpligtelse, som i henhold til artikel 61, stk. 1, i forordning 2018/858 er pålagt bilfabrikanter til at give uafhængige aktører adgang til de i denne bestemmelse omhandlede informationer i et format, som kan være genstand for en elektronisk behandling, hvilken forpligtelse først blev indført under den lovgivningsmæssige procedure i forbindelse med denne forordning, går videre end forpligtelsen til at give denne adgang blot med henblik på læsning (jf. i denne retning dom af 19.9.2019, Gesamtverband Autoteile-Handel, C-527/18, EU:C:2019:762, præmis 26 og 34).
35
Hvad i øvrigt angår de af FCA påberåbte cybersikkerhedskrav, der følger af FN-regulativ nr. 155, er det tilstrækkeligt at bemærke, at det i punkt 1.3 i dette regulativ er fastsat, at dette regulativ navnlig ikke berører »regionale bestemmelser eller national lovgivning om adgang for autoriserede tredjeparter til køretøjet, dets data, funktioner og ressourcer samt betingelserne for en sådan adgang«.
36
For så vidt angår den i bilag II, del I, punkt 63, til forordning 2018/858 foretagne henvisning til forordning 2019/2144 fremgår det udtrykkeligt af 27. betragtning til denne sidstnævnte forordning, at de ved denne forordning fastsatte sikkerhedsforanstaltninger »[ikke] bør […] kompromittere køretøjsfabrikantens forpligtelser til at give adgang til omfattende diagnoseinformationer og køretøjsoplysninger, som er relevante for køretøjers reparation og vedligeholdelse«.
37
Endelig bemærkes, at i lighed med artikel 5, stk. 1, i forordning nr. 661/2009, som der i dette punkt 63 blev henvist til indtil den 6. juli 2022, fastsætter artikel 4, stk. 4, i forordning 2019/2144, som der i det nævnte punkt henvises til fra denne dato, at sikkerhedsspørgsmål skal sikres på det tidspunkt, hvor køretøjer konstrueres, fremstilles og samles, og ikke til skade for de andre markedsaktører, såsom uafhængige aktører, hvilket ville bringe det i nærværende doms præmis 31 nævnte formål i fare.
38
Det følger heraf, at betingelser for adgang til de i artikel 61, stk. 1, i forordning 2018/858 omhandlede informationer, ud over de i denne forordning fastsatte, såsom en forbindelse til et diagnoseværktøj via internettet til en af fabrikanten fastsat server, eller en forudgående registrering af uafhængige aktører hos denne fabrikant, ikke er tilladt efter den nævnte forordning.
39
Henset til ovenstående betragtninger skal det forelagte spørgsmål besvares med, at artikel 61, stk. 1 og 4, i forordning 2018/858, sammenholdt med bilag X til denne forordning, skal fortolkes således, at denne bestemmelse er til hinder for, at en bilfabrikant gør uafhængige aktørers adgang til reparations- og vedligeholdelsesinformationer om køretøjer og informationer fra OBD, herunder skriveadgang til disse informationer, afhængig af andre betingelser end dem, der er fastsat i den nævnte forordning.
Sagsomkostninger
40
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra de nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Ottende Afdeling) for ret:
Artikel 61, stk. 1 og 4, i Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF, sammenholdt med bilag X til forordning 2018/858,
skal fortolkes således, at
denne bestemmelse er til hinder for, at en bilfabrikant gør uafhængige aktørers adgang til reparations- og vedligeholdelsesinformationer om køretøjer og informationer fra egendiagnosesystemet, herunder skriveadgang til disse informationer, afhængig af andre betingelser end dem, der er fastsat i den nævnte forordning.
Underskrifter
(
*1
) – Processprog: tysk.